Hemelvaart en heerskappy (1) -Solidariteit Wêreld
Tuis › Begrond Dagstukkie › Hemelvaart en heerskappy (1)
Lees: Daniël 7
Oorsig: Ons ken die eerste deel van die boek Daniël (hoofstuk 1-6) redelik goed, Dit is die deel wat oor Daniël en sy vriende in Babel gaan. Ons is minder bekend met die tweede deel (hoofstuk 7-12). Dit handel oor gesigte wat die Here aan Daniël gegee het oor wat verder sal gebeur in die wêreldgeskiedenis.
In Daniël 7 lees ons van Daniël se gesig van vier wêreldkoninkryke. Dit kom baie ooreen met die gesig van die beeld van Nebukadneser (Dan. 2). Ons kan Daniël 7 breedweg in twee dele indeel. Vers 1-14 handel oor die gesig, en vers 15-28 handel oor die verklaring daarvan. Daniël vertel van die gesig van vier groot gediertes wat uit die see opklim (v.1-8). Ons hoor van (1) 'n leeu met vlerke soos 'n arend. Dan hoor ons van (2) 'n dier wat lyk soos 'n beer met drie ribbes in sy bek. Hierna is daar (3) 'n dier soos 'n luiperd met vier vlerke en vier koppe (vgl. ook Op.13:1). Die vierde dier (4) was vreeslik en skrikwekkend en sterk met groot ystertande. Dit was anders as die vorige diere en het tien horings gehad. Tussen hierdie horings het daar 'n ander klein horinkie opgekom wat drie ander ontwortel het en baie groot gepraat het.
Hiermee saam sien Daniël vir God (die oue van dae – ancient of days) op die troon en praat daaroor in simboletaal (v.9-10). Sy kleed was wit soos sneeu (reinheid) en die hare van sy hoof soos skoon wol (wysheid). Die troon was van vuurvlamme (krag en heerlikheid) en die wiele brandend (Hy kon oral heengaan). Duisende der duisende het Hom gedien en voor Hom gestaan en die boeke is geopen (sy orde en reg en geregtigheid). Hy het al die diere se heerskappy weggeneem (v. 11-12). Daniël het toe een gesien soos die Seun van 'n mens wat by God kom, en aan Hom is die eer en heerskappy en koningskap vir altyd gegee, en al die volke en nasies het Hom vereer. Dit het natuurlik waar geword in die hemelvaart van Jesus Christus.
Daniël het toe veral oor die skrikwekkende vierde dier en die klein horing verdere verduideliking gekry. Die vier diere verteenwoordig vier wêreldordes, maar uiteindelik kry die heiliges van God die ewige koningskap (v.22;27). Die horinkie sou God se kinders mishandel, en probeer om hulle godsdiens (tye en wet) te verander (v.24-26). Dit sou net 'n kort rukkie wees (halwe tydperk van 'n week – tyd, tye, halwe tyd) en dan sou hierdie heerskappy vir altyd verdelg word en sou alles aan die kinders van God oorgegee word.
Om te oordink vir Maandag: Waarvoor staan hierdie wêreldordes en wat hoor ons oor die verhoogde Christus?